CELEX: 62019CN0106
Language: el
Date: 2019-02-11 00:00:00
Title: Υπόθεση C-106/19: Προσφυγή της 11ης Φεβρουαρίου 2019 — Ιταλική Δημοκρατία κατά Συμβουλίου της Ευρωπαϊκής Ένωσης, Ευρωπαϊκού Κοινοβουλίου

25.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/38
            
         
      Προσφυγή της 11ης Φεβρουαρίου 2019 — Ιταλική Δημοκρατία κατά Συμβουλίου της Ευρωπαϊκής Ένωσης, Ευρωπαϊκού Κοινοβουλίου
      (Υπόθεση C-106/19)
      (2019/C 112/44)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Ιταλική Δημοκρατία (εκπρόσωποι: G. Palmieri, S. Fiorentino, C. Colelli)
      
         Καθών: Συμβούλιο της Ευρωπαϊκής Ένωσης, Ευρωπαϊκό Κοινοβούλιο
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να ακυρώσει τον κανονισμό (ΕΕ) 2018/1718 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, για την τροποποίηση του κανονισμού (ΕΚ) αριθ. 726/2004 όσον αφορά τον καθορισμό της τοποθεσίας της έδρας του Ευρωπαϊκού Οργανισμού Φαρμάκων, που δημοσιεύθηκε στην Επίσημη Εφημερίδα της Ευρωπαϊκής Ένωσης της 16ης Νοεμβρίου 2018, L 291 (1)·
               
            
                  —
               
               
                  να καταδικάσει το Συμβούλιο και το Κοινοβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, προβάλλονται δύο λόγοι, οι οποίοι αφορούν:
      
                  —
               
               
                  παράβαση των άρθρων 10, 13 και 14 της Συνθήκης για την Ευρωπαϊκή Ένωση· παράβαση των άρθρων 114, 168, παράγραφος 4, στοιχείο γ', 289 και 294 της Συνθήκης για τη λειτουργία της Ευρωπαϊκής Ένωσης: ο προσβαλλόμενος κανονισμός, ορίζοντας το Άμστερνταμ ως έδρα του Ευρωπαϊκού Οργανισμού Φαρμάκων, περιορίστηκε στην αποδοχή της επιλογής που οριστικοποιήθηκε κατά τη σύνοδο του Συμβουλίου της 20ής Νοεμβρίου 2017, επιλογή στην έγκριση της οποίας το Ευρωπαϊκό Κοινοβούλιο δεν είχε συμμετάσχει. Εξ αυτού απορρέει ότι, κατά την έκδοση του κανονισμού, το Κοινοβούλιο, μην μπορώντας να επηρεάσει κατά κανέναν τρόπο το περιεχόμενο της ληφθείσας αποφάσεως, στερήθηκε ουσιαστικά των προνομίων του, τα οποία πρέπει, αντιθέτως, να γίνονται πλήρως σεβαστά σύμφωνα με τους κανόνες των Συνθηκών που διέπουν την επιλεγείσα νομοθετική διαδικασία,
               
            
                  —
               
               
                  έλλειψη νομιμότητας απορρέουσα από τον προσβαλλόμενο κανονισμό, λόγω της ελλείψεως νομιμότητας της αποφάσεως 14559/17 της 20ής Νοεμβρίου 2017· κατάχρηση εξουσίας λόγω μη διεξαγωγής προηγούμενης έρευνας και παραμορφώσεως των πραγματικών περιστατικών: εφόσον κριθεί ότι, πράγματι, ο κανονισμός δεν μπορούσε παρά να εγκρίνει την απόφαση που λήφθηκε στις 20 Νοεμβρίου 2017 και, επομένως, δεν παραβιάστηκαν τα προνόμια του Κοινοβουλίου, ο κανονισμός θα πρέπει να θεωρηθεί ότι πάσχει, κατά παράγωγο τρόπο, από τα ίδια ελαττώματα από τα οποία πάσχει η εν λόγω απόφαση και τα οποία ήδη μνημόνευσε η Ιταλική Δημοκρατία στην εισαγωγική της υποθέσεως C-59/18 προσφυγή.
               
            
         (1)  Κανονισμός (ΕΕ) 2018/1718 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, για την τροποποίηση του κανονισμού (ΕΚ) αριθ. 726/2004 όσον αφορά τον καθορισμό της τοποθεσίας της έδρας του Ευρωπαϊκού Οργανισμού Φαρμάκων (ΕΕ 2018, L 291, σ. 3).